PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT 
asupra Propunerii legislative pentru modificarea art. 13 din Legea nr. 148/2000 privind publicitatea 

 Propunerea legislativă pentru modificarea art. 13 din Legea nr.148/2000 privind publicitatea a fost transmisă Comisiei pentru cultură, arte, mijloace de informare în masă, cu adresa nr.  P. l. - x  194 din data de 5 iunie 2013, şi înregistrată la Comisie cu nr. 30/127 din 5 iunie 2013.

Comisia pentru cultură, arte, mijloace de informare în masă a fost sesizată în fond cu această propunere legislativă, spre avizare fiind transmisă Comisiei pentru  agricultură, silvicultură, industrie alimentară şi servicii specifice, care a transmis un aviz negativ şi Comisiei juridice, de disciplină şi imunităţi, care a transmis un aviz favorabil.  Comisia a examinat avizul favorabil emis de Consiliul Legislativ cu nr. 220/29.12.03.2013, precum şi Punctul de vedere al Guvernului nr. 622 din 30 aprilie 2013, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă face parte din categoria legilor ordinare. 


Propunerea legislativă a fost respinsă de Senat, în şedinţa din 4 iunie 2013, în calitate de primă Cameră sesizată.


Propunerea legislativă are ca obiect de reglementare  modificarea şi completarea art.13 din Legea nr. 148/2000 privind publicitatea cu modificările şi completările ulterioare, dar din conţinutul normei juridice propuse, rezultă ca fiind vorba de                                                                                                                                                                                                                                                                                                                                                                                                                                                                                                                                                                                                                                                                                                      art. 131 în sensul  permiterii difuzării publicităţii la băuturi spirtoase prin intermediul „ecranelor TV publicitare, poziţionate stradal, în mijloacele de transport în comun sau în orice alt loc public”  în intervalul orar 22.00-06.00.


Iniţiativa legislativă a fost dezbătută în şedinţa Comisiei din data de 26 iunie 2013. 

În conformitate cu prevederile art. 54 şi 55 din Regulamentul Camerei Deputaţilor, republicat, la lucrările Comisiei a participat: doamna subsecretar de stat Irina Cajal, din partea Ministerului Culturii,   domnul Francisc Chiriac, secretar de stat, din partea Ministerului Sănătăţii şi domnul Gheorghe Lăcătuşu, consilier din partea Ministerul Agriculturii şi Dezvoltării Rurale. 

La lucrările Comisiei au fost prezenţi 13 deputaţi din totalul de 22 de membrii ai Comisiei.

Raportul Comisiei a fost adoptat cu unanimitatea voturilor celor prezenţi în sală în momentul votului.

Pentru această propunere legislativă, Camera Deputaţilor este Cameră decizională, în conformitate cu prevederile art. 75 alin. (1) şi (3) din Constituţia României, republicată şi prevederile art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare.
În urma dezbaterii, Comisia pentru cultură, arte, mijloace de informare în masă propune respingerea Propunerii legislative pentru modificarea art. 13 din Legea nr.148/2000 privind publicitatea. (P. l. - x 194/05.06.2013).
Motivaţia respingerii se întemeiază pe următoarele considerente:

În România, consumul de alcool  este o reală problemă de sănătate publică. În conformitate cu raportările Institutului Naţional de Statistică   consumul mediu anual de alcool distilat pe cap de locuitor ajunge la 1,6 litri alcool pur. În acest context, mortalitatea cauzată de ciroză hepatică – afecţiune în conexiune directă cu consumul de alcool - se situează la 47de cazuri la 100.000 de locuitori, faţă de situaţia existentă în Uniunea Europeană unde procentul este mult mai scăzut - 13 cazuri la 100.000 de locuitori - conform statisticilor publicate. Uniunea Europeană manifestă  o preocupare constantă, pentru protecţia, în special a tinerilor, faţă de  flagelul pe care îl reprezintă consumul de alcool. Conform Recomandării 2001/458/EC din data de 5 iunie 2001 cu privire la consumul de alcool de către persoanele tinere, în special copii şi adolescenţi, precum şi Strategiei Europene pentru reducerea daunelor legate de consumul de alcool, tinerii şi adolescenţii sunt principalele grupuri ţintă urmărite a fi protejate în Uniunea Europeană. În acest sens reglementările europene în domeniu interzic publicitatea pentru băuturi spirtoase în spaţiul public în general (stradal ori în mijloacele de transport în comun). 

În ceea ce priveşte sintagma „ecran TV publicitar” se face o confuzie terminologică indusă, în sensul în care un astfel de mijloc publicitar, situat stradal – în spaţiul public – ar putea să urmeze  regimul serviciilor publice de televiziune, fiind prin urmare supus reglementărilor din domeniul audiovizualului. În realitate, orice formă de publicitate în spaţiul public se supune restricţiilor impuse de Uniunea Europeană pentru acest domeniu. 

În acest context membrii Comisiei au considerat că orice demers ce permite extinderea publicităţii, în spaţiul public, la băuturi spirtoase se opune  reglementărilor europene.
PREŞEDINTE,

                           SECRETAR,
    
        Gigel – Sorinel ŞTIRBU
   Florin-Costin PÂSLARU
Consilieri parlamentari,
Cristina Dan
Dan Kalber

PAGE  
2

